**ПРИЕМАНЕ НА НОВА НАРЕДБА ЗА РЕДА ЗА УЧРЕДЯВАНЕ И УПРАЖНЯВАНЕ ПРАВАТА НА ОБЩИНА ПЛОВДИВ В ПУБЛИЧНИ ПРЕДПРИЯТИЯ И ТЪРГОВСКИ ДРУЖЕСТВА С ОБЩИНСКО УЧАСТИЕ В КАПИТАЛА.**

**ВНОСИТЕЛ: ЗДРАВКО ДИМИТРОВ – КМЕТ НА ОБЩИНА ПЛОВДИВ**

 ***Проект***

Съгласно чл.26, ал.4 от Закона за нормативните актове, в законоустановения срок от 30 дни, община Пловдив чрез настоящото публикуване предоставя възможност на заинтересованите лица да направят своите предложения и становища по проекта на Наредбата на е-mаil адрес: t\_yurieva@plovdiv.bg или в деловодството на община Пловдив, пл. „Стефан Стамболов” №1.

**МОТИВИ**

**ОБОСНОВКА ЗА КОНКРЕТНАТА НЕОБХОДИМОСТ ОТ ПРИЕМАНЕ НА НОВА НАРЕДБА ЗА РЕДА ЗА УЧРЕДЯВАНЕ И УПРАЖНЯВАНЕ ПРАВАТА НА ОБЩИНА ПЛОВДИВ В ПУБЛИЧНИ ПРЕДПРИЯТИЯ И ТЪРГОВСКИ ДРУЖЕСТВА С ОБЩИНСКО УЧАСТИЕ В КАПИТАЛА.**

**I. Причини, които налагат приемането на нова Наредба за реда за учредяване и упражняване правата на община Пловдив в публични предприятия и търговски дружества с общинско участие в капитала:**

В бр.79 от 08.10.2019г. на Държавен вестник е обнародван Закон за публичните предприятия. В чл.2, ал.1 са дефинирани видовете предприятия, за които законът е приложим, като в т.1 от цитираната алинея са посочени като публични предприятия търговските дружества с над 50 % общинско участие в капитала.

Към днешна дата Община Пловдив е собственик на капитала на 15 броя еднолични търговски дружества, 14 от които представляващи лечебни заведения по смисъла на разпоредбите на Закона за лечебните заведения, както и едно дружество с над 50 на сто участие на общината в капитала – „Свободна зона - Пловдив“ АД.

Упражняването правата на община Пловдив по отношение на посочените общински търговски дружества досега се уреждаше с Наредбата за реда и условията за упражняване правата на собственост на Община Пловдив в търговски дружества с общинско участие в капитала. Предвид въведената със Закона за публичните предприятия изцяло нова нормативна уредба, касаеща на множество нива дейността на общинските търговски дружества /процедура за избор на управители, вече и на контрольори; сформиране на комисия по номинациите; отчетността на дейността на дружествата; определяне на цели за изпълнение и др./ и във връзка с други промени, които община Пловдив желае да въведе в правилата за провеждане на тръжни/конкурсни процедури, както и в методиката по определяне възнагражденията на управителите, респективно на контрольорите, следва Общински съвет - Пловдив да приеме изцяло нова наредба, съобразена със законодателните промени, с която да се отмени Наредбата, описана по-горе.

При изработването на проекта на новата Наредба за реда за учредяване и упражняване правата на община Пловдив в публични предприятия и търговски дружества с общинско участие в капитала са спазени принципите на необходимост, обоснованост, предвидимост, откритост, съгласуваност, субсидиарност, пропорционалност и стабилност.

**Принцип на необходимост** – Необходимо е приемането на нова Наредба за реда за учредяване и упражняване правата на община Пловдив в публични предприятия и търговски дружества с общинско участие в капитала с оглед привеждането дейността на търговските дружества с над 50% участие на общината в капитала в съответствие с промените в действащото законодателство, приети от Народното събрание на Република България.

**Принципът на обоснованост** – Приемането на новата Наредба за реда за учредяване и упражняване правата на община Пловдив в публични предприятия и търговски дружества с общинско участие в капитала се обосновава с разпоредбите на чл.21, ал.1, т.23 и ал.2 от Закона за местното самоуправление и местната администрация във връзка с чл.51, ал.2, изречение първо и чл.51а, ал.4 от Закона за общинската собственост, при спазване изискванията на чл.11, ал.3, чл.15, ал.1, чл.18а, чл.19, ал.1, чл.20, чл.26 и чл.28 от Закона за нормативните актове във връзка с чл.75, чл.76, ал.3, чл.77 и чл.79 от Административнопроцесуалния кодекс.

**Принципите на предвидимост и откритост** са спазени – проектът с мотивите и предварителната оценка на въздействието са публикувани на официалния сайт на община Пловдив за становища и предложения от заинтересованите лица.

 **Принципът на съгласуваност** – чрез сайта на община Пловдив, проектът на новата Наредба, ведно с мотивите и предварителната оценка на въздействието, публично са предоставени на заинтересованите лица, като в предложението до Общински съвет - Пловдив ще бъдат взети предвид направените предложения и дадените становища.

**Принципът на субсидиарност, пропорционалност и стабилност** – предложеното приемане на нова Наредба за реда за учредяване и упражняване правата на община Пловдив в публични предприятия и търговски дружества с общинско участие в капитала е в съответствие с нормативните актове от по-висока степен.

 При изработване на проекта на нова Наредба за реда за учредяване и упражняване правата на община Пловдив в публични предприятия и търговски дружества с общинско участие в капитала са спазени чл.18а от Закона за нормативните актове, както и разпоредбите на глави II и III от същия. Извършена е **предварителна оценка на въздействието** на исканата отмяна на съществуващата Наредба и приемане на нова такава.

**II. Цел на приемане на нова Наредба за реда за учредяване и упражняване правата на община Пловдив в публични предприятия и търговски дружества с общинско участие в капитала.**

Целта на приемането на нова Наредба за реда за учредяване и упражняване правата на община Пловдив в публични предприятия и търговски дружества с общинско участие в капитала е привеждане дейността на общинските публични предприятия в съответствие с разпоредбите на Закона за публичните предприятия.

**III. Финансови средства, необходими за прилагането на Наредбата.**

Не са необходими финансови средства за прилагането на новата Наредбата.

**IV. Очаквани резултати –** синхронизиране дейността на публичните предприятия с общинско участие в капитала със законодателните промени, както и упражняване правата на община Пловдив в такива предприятия в съответствие с нормативно разписаните изисквания.

**V. Анализ за съответствие с правото на Европейския съюз**

Предлаганото приемане на нова Наредба за реда за учредяване и упражняване правата на община Пловдив в публични предприятия и търговски дружества с общинско участие в капитала е в съответствие с нормативните актове от по-висока степен, както и с това на европейското законодателство.

 Приемането на нова Наредба за реда за учредяване и упражняване правата на община Пловдив в публични предприятия и търговски дружества с общинско участие в капитала е подзаконов нормативен акт за прилагане на отделни разпоредби на Закона за публичните предприятия, Закона за местното самоуправление и местната администрация, Закона за общинската собственост, Търговския закон, Закона за лечебните заведения, Закона за счетоводството, Закона за независимия финансов одит, Закона за държавните помощи; Закона за нормативните актове и други приложими законови разпоредби, поради което съответствието й с правото на Европейския съюз е предопределено от съответствието на цитираните нормативни актове с правото на Европейския съюз и доколкото тези норми са транспонирани и въведени в националното законодателство на РБ.

В изпълнение на изискванията на Закона за нормативните актове е извършена предварителна оценка на въздействието на проекта на подзаконовия нормативен акт.

 Проектът на подзаконовия нормативен акт е публикуван на официалната страница на Община Пловдив на **15.02.2021г.** за обществено обсъждане.

Към публикувания проект е прикачена и предварителната оценка на въздействие на проекта на нова Наредба за реда за учредяване и упражняване правата на община Пловдив в публични предприятия и търговски дружества с общинско участие в капитала.

**Правни основания:** чл.21, ал.1, т.23 и ал.2 от Закона за местното самоуправление и местната администрация във връзка с чл.51, ал.2, изречение първо и чл.51а, ал.4 от Закона за общинската собственост, при спазване изискванията на чл.11, ал.3, чл.15, ал.1, чл.18а, чл.19, ал.1, чл.20, чл.26 и чл.28 от Закона за нормативните актове във връзка с чл.75, чл.76, ал.3, чл.77 и чл.79 от Административнопроцесуалния кодекс.

**ПРОЕКТ ЗА РЕШЕНИЕ:**

 **1.** Приема нова Наредба за реда за учредяване и упражняване правата на община Пловдив в публични предприятия и търговски дружества с общинско участие в капитала, съгласно Приложение №1, неразделна част от настоящото решение.

**2.** Изпълнението на Наредбата се възлага на Кмета на община Пловдив.

**Приложения:**

1. Проект на Наредба за реда за учредяване и упражняване правата на община Пловдив в публични предприятия и търговски дружества с общинско участие в капитала, ведно с Приложение №1, неразделна част от Наредбата;
2. Предварителна оценка на въздействието.